Alexia Eram, fiica cunoscutei prezentatoare Andreea Esca, este independentă din punct de vedere financiar de ceva timp, mai exact din anul al doilea de facultate. Pasionată de modă, Alexia Eram a mărturisit în cadrul unui interviu că este important "cum îți asortezi hainele, dacă ai un stil".
Întrucât este pasionată de genți și pantofi, Alexia Eram a dezvăluit că dă cei mai mulți bani pe aceste obiecte care îi întregesc ținutele.
"Cred că dau mai mulți bani pe pantofi sau pe genți, în rest haine nu prea am. Nu prea am haine atât de scumpe, cred că gențile și pantofii, pentru că țin la calitatea lor", a spus aceasta într-un interviu acordat pentru Star Matinal, conform Spynews.ro.
Cu toate că îi place să aibă în garderobă articole vestimentare de la branduri foarte cunoscute, fiica Andreei Esca consideră că important este te simți bine în hainele pe care le porți.
"Contează cum îți asortezi hainele, dacă ai un stil. A zis Karl Lagerfeld că până la 50 de ani contează doar cum îmbini hainele (...) Contează să te simți bine, să ai un stil, nu contează câți bani dai pe haine. Nici nu contează care e cel mai scump obiect din garderoba mea, contează să fie niște piese care îți plac și în care te simți bine", a mai spus Alexia Eram.
Amintim faptul că în luna august a anului 2023, aceasta a reușit să-și achiziționeze singură o mașină la care visa de mai mult timp. Tânăra a făcut publice pe rețelele de socializare imagini cu bolidul pe care și l-a cumpărat. Este vorba despre un BMW M240i.
În aceeași postare, fiica Andreei Esca a ținut să precizeze și faptul că este independentă financiar din anul al doilea de facultate.
"Pentru că, în pofida a ceea ce ar putea crede unii, alții, nu mai iau bani de la ai mei, din anul 2 de facultate", se arată în postarea cu pricina.